b'\n_START_ARTICLE_\nMokha\n_START_SECTION_\nHist\xc3\xb2ria\n_START_PARAGRAPH_\nEls autors cl\xc3\xa0ssics l\'esmenten com Muza. Apareix en Plini el Vell, en el Periplus de la mar Eritrea, i en Claudi Ptolemeu._NEWLINE_El primer diu que a 30 dies despr\xc3\xa9s de sortir de Berenice hi havia Okelis (o Ocelis) i Cane (Bir Ali) al pa\xc3\xads de l\'encens, i un tercer port anomenat Muza que els navegants que van a l\'\xc3\x8dndia no utilitzaven, i que era freq\xc3\xbcentat per comerciants d\'encens i perfums \xc3\xa0rabs; a l\'interior hi havia una vila anomenada Saphar, capital del pa\xc3\xads, i una altra de nom Save._NEWLINE_L\'autor an\xc3\xb2nim del Periple esmenta 11 vegades Muza, 8 Kane (Cane o Cana o Kana = Bir Ali) i 7 vegades Adulis a la costa africana; descriu la situaci\xc3\xb3 del port i diu que a tres dies cap a l\'interior hi havia Saue (Sawa, moderna al-Sawda), capital de la prov\xc3\xadncia de Mapharitis (avui Ma\'afir; a les inscripcions sud-ar\xc3\xa0bigues Sharabi-al-Sawa), que la rodeja i on resideix el governador (tir\xc3\xa0) Cholaibos (que seria el Kulayb Yuhamin de la inscripci\xc3\xb3 de Sharabi-al-Sawa); nou dies cap endins hi havia Saphar (la capital himyarita Zafar), resid\xc3\xa8ncia de Charibael (Karib-il Watar Yuhanim I), el leg\xc3\xadtim rei de les dues nacions dels homerites (himiarites) i dels sabeus, amic dels emperadors merc\xc3\xa8s a diverses ambaixades i regals; l\'an\xc3\xb2nim dona una llista de productes que arribaven al port, com (dins el grup de productes de luxe) vestits porpres o brodats, teixits, safr\xc3\xa0, ung\xc3\xbcents, monedes i (en el grup de coses m\xc3\xa9s quotidianes) vestits sense ornamentaci\xc3\xb3, vi i cereals; algunes coses estaven reservades per als sobirans, com cavalls, orfebreria i argentaria; les coses que s\'exportaven eren la mirra i l\'alabastre; aix\xc3\xad el governador del port exercia d\'intermediari comercial entre el rei himiarita i l\'imperi._NEWLINE_I Ptolemeu (VI.7.7) qualifica Muza d\'empori; com que la seva font fou segurament Mar\xc3\xad de Tir les seves not\xc3\xadcies serien de fet d\'abans l\'any 100, un segle enrere. Per tant, no hi ha not\xc3\xadcies del segle\xc2\xa0ii._NEWLINE_Tampoc \xc3\xa9s esmentat per cap font cl\xc3\xa0ssica o epigr\xc3\xa0fica al segle\xc2\xa0iii. Podria haver perdut el car\xc3\xa0cter de centre comercial que havia tingut, ja que aquest segle els et\xc3\xadops van ocupar la plana costanera de la Tihama i van fer servir la regi\xc3\xb3 de Maafir (entre al-Mukha i al-Sawda) com a base per a les seves campanyes militars contra Zafar, de les quals una inscripci\xc3\xb3 fa esment. Al final del segle\xc2\xa0iii els et\xc3\xadops foren rebutjats de la Tihama._NEWLINE_Una inscripci\xc3\xb3 del segle\xc2\xa0iv esmenta una ambaixada enviada a Abiss\xc3\xadnia-Aksum per Karib-il Watar Yuhanim, rei de Saba, Dhu-Raydan, Hadramaut i Yamanat, que en tornar va desembarcar a la costa a l\'al\xc3\xa7ada de Makhwan (Mukhawan). Es pensa que aquesta Makhwan seria la moderna Mokha. A l\'interior, a uns 20\xc2\xa0km, hi havia una poblaci\xc3\xb3 de nom Mawza, i Makhwan estaria a la costa a la desembocadura del uadi Mawza. Del text no hi ha cap indicaci\xc3\xb3 que Makhwan tingu\xc3\xa9s import\xc3\xa0ncia comercial o activitat portu\xc3\xa0ria i sembla m\xc3\xa9s aviat un moll per al tr\xc3\xa0fic amb \xc3\x80frica._NEWLINE_Encara que al segle\xc2\xa0v no s\'esmenta devia continuar, perqu\xc3\xa8 Makhwan torna a apar\xc3\xa8ixer a l\'inici del segle\xc2\xa0vi com un port i lloc fortificat amb una esgl\xc3\xa9sia cristiana, fet que voldria dir que hi havia cristians, locals o m\xc3\xa9s probablement emigrants axumites; el cristianisme era la religi\xc3\xb3 d\'Aksum mentre el rei d\'Himyar, Yusuf Asar, era jueu. Devia considerar el port una amena\xc3\xa7a en cas de conflicte perqu\xc3\xa8 hi va fer una expedici\xc3\xb3 militar que consta en tres inscripcions, datades del 523, de la regi\xc3\xb3 de Bir Hima, al nord de Nadjran. En s\xc3\xadntesi diuen que el rei va enviar soldats a Ash\'aran (que podria ser Wahija, a uns km al sud de Mokha), i a les fortaleses de Shamir, Rakban, Rima i Mukhawan (Makhw\xc3\xa2n); els soldats himyarites van destruir l\'esgl\xc3\xa9sia, van matar, saquejar i massacrar els abissinis, en total uns 300, i els farasanites (habitants de les illes Farasan); hi ha una refer\xc3\xa8ncia al fet que "els seus germans i clients yazanites estaven al costat del rei a Mukhawan (Makhwan) contra Abiss\xc3\xadnia"._NEWLINE_No se sap si el port fou abandonat despr\xc3\xa9s d\'aix\xc3\xb2. Se suposa que va passar als perses sass\xc3\xa0nides, que sota Wahriz el van dominar vers l\'any 590 i l\'haurien conservat fins a la conquesta musulmana vers el 629 o el 630.\n_START_SECTION_\nPer\xc3\xadode isl\xc3\xa0mic\n_START_PARAGRAPH_\nAl segle\xc2\xa0x havia perdut tota import\xc3\xa0ncia i al-Hamdani no l\'esmenta al cap\xc3\xadtol sobre viles de la Tihama. Al-Mukaddasi a la mateixa \xc3\xa8poca l\'esmenta com una poblaci\xc3\xb3 dependent de Zabid, coneguda per l\'oli de s\xc3\xa8sam i que tenia una font a l\'exterior de la ciutat que servia de boca d\'aigua; la vila tenia llavors una gran mesquita prop del riu. Gaireb\xc3\xa9 no n\'hi ha cap menci\xc3\xb3 fins al segle XVI._NEWLINE_El 1507 fou visitat pel cos expedicionari de l\'emir Husayn Mushrif al-Kurdi, governador de Jedda, enviat pel sold\xc3\xa0 mameluc Kansawh al-Ghawri en ajut de Mahmud Shah I Begra Gudjarati, sold\xc3\xa0 de Gujarat, en lluita contra els portuguesos. Barros l\'esmenta una sola vegada. Despr\xc3\xa9s de l\'atac d\'Albuquerque a Aden 1513 i la conquesta otomana d\'Egipte el 1517, va agafar import\xc3\xa0ncia. Els turcs baixaven per la mar Roja, el port d\'Aden va recular en el seu comer\xc3\xa7 mentre Mokha agafava el seu lloc progressivament. Durant tot el segle fou dest\xc3\xad de vaixells procedents de l\'\xc3\x8dndia. S\'exportava caf\xc3\xa8, mirra, encens, vori, nacre, or i altres productes, i s\'importaven metalls com el ferro, acer i plom, canons i t\xc3\xa8xtils._NEWLINE_El 1604-1605 el general otom\xc3\xa0 Sinan Pasha fou nomenat governador del Iemen i va residir a Mokha, on va fer diverses construccions i on va morir. En aquest segle els anglesos i holandesos van apar\xc3\xa8ixer a la zona. John Jourdain i William Revett diuen que el 1609 els seus edificis eren ru\xc3\xafnosos per manca de manteniment. El 1609 hi havia una guarnici\xc3\xb3 otomana de 40 soldats. El 1610 sir Henry Middleton va arribar al lloc i hi va ser empresonat a Mokha, per\xc3\xb2 es va escapar i va prendre revenja bloquejant el port; finalment va fer el comer\xc3\xa7 per for\xc3\xa7a i es va apoderar dels vaixells del Gujarat ancorats al port. John Saris, amb perm\xc3\xads de la Porta per comerciar, se li va unir._NEWLINE_El 1616 va visitar el port l\'holand\xc3\xa8s Peter Van der Broecke i va establir un comer\xc3\xa7 profit\xc3\xb3s. El 1618 hi va estar Andrew Skilling que fou ben rebut; Baffin hi va dibuixar algunes de les seves cartes mar\xc3\xadtimes. El comer\xc3\xa7 amb l\'\xc3\x8dndia brit\xc3\xa0nica (Surat) comen\xc3\xa7ava a ser actiu per\xc3\xb2 es va desorganitzar per la guerra de la independ\xc3\xa8ncia del Iemen contra els otomans. El 1620 hi va estar el franc\xc3\xa8s Beaulieu; en aquest mateix any Mokha s\'hi va presentar l\'imam zaidita al-Muayyad bi-llah Muhammad ibn al-Kasim per\xc3\xb2 els otomans el van rebutjar merc\xc3\xa8s als canons i armes de focs dels vaixells otomans. El 1621 els holandesos van atacar alguns vaixells que venien de l\'\xc3\x8dndia i en revenja els otomans van fer presoners a alguns comerciants i es van apoderar de la factoria de la Companyia Holandesa de les \xc3\x8dndies Orientals. El cap de la factoria. Willem de Milde va morir a la pres\xc3\xb3; en endavant els holandesos nom\xc3\xa9s van comerciar des de les seves naus i s\'aprovisionaven a Assab. El 1630 el governador Ahmad Kansuh Pasha va rec\xc3\xb3rrer la costa de la Tihama i despr\xc3\xa9s d\'un frac\xc3\xa0s a Taizz va signar una treva amb l\'imam (agost de 1630); els otomans tancats a Zabid van tenir greus disputes internes (1631-1634); el 1634 Kansuh Pasha va trencar la treva pactada quatre anys abans i va atacar per mar Jizan i Aden, per\xc3\xb2 fou derrotat i el 1635 al-Hasan, germ\xc3\xa0 de l\'imam, es va apoderar de Zabid. Els otomans es van retirar a Mokha per\xc3\xb2 gran part de les tropes van desertar. Finalment a mitjan octubre, Kansuh va capitular i l\'imam va concedir als otomans el dret de sortir del pa\xc3\xads amb seguretat (1636) abandonant Mokha i Kamaran. La fortalesa de Mokha, fortificada per Aydini Muhammad Pasha, fou el darrer punt de domini otom\xc3\xa0 al Iemen continental. L\'imam hi va nomenar un "dola" que va governar en endavant la ciutat en el seu nom._NEWLINE_Els holandesos van atacar Mokha el 1659/1660. El 1660 els anglesos van comen\xc3\xa7ar a comerciar amb caf\xc3\xa8; no ho havien fet abans per\xc3\xb2 era un dels productes principals. Un gran carregament de caf\xc3\xa8 fou portat a Holanda el 1663. El 1661 la reina, mare de Bijapur, va anar des de Vergula (al nord de Goa) fins a la Meca en peregrinaci\xc3\xb3, en una nau holandesa; el vaixell va passar per Mokha i no fou autoritzat a seguir el viatge fins que tots els vaixells musulmans van estar disposats per la sortida. Els holandesos es van dirigir llavors a l\'imam al-Muttawakkil ala ilah Ismail ibn al-Kasim. Tamb\xc3\xa9 els francesos, amb Colbert, van comerciar a Mokha i altres punts. Despr\xc3\xa9s de la conquesta d\'Hadramaut, els zaydites van entrar en conflicte amb Oman, un poder mar\xc3\xadtim naixent, que el 1669 van fer una incursi\xc3\xb3 contra Aden i Mokha; en aquesta \xc3\xa8poca governava el port al-Hasan ibn al-Mutahhar al-Djarmuzi un escriptor important._NEWLINE_El 1685/1696 l\'imam al-Nasir Muhammad conegut com a Sahib al-Mawakib, va enviar a Ibrahim Pasha a Zayla, ciutat a la costa africana que el 1630 havia estat posada sota depend\xc3\xa8ncia del governador de Mokha; s\'hi van construir una mesquita, unes muralles i un gran port i es van agafar esclaus que foren enviats al port de Mokha._NEWLINE_La factoria neerlandesa, diverses vegades tancada i reoberta, fou altre cop reoberta el 1708 amb dret a exportar 600 barrils de caf\xc3\xa8 per any sense drets de duana. El caf\xc3\xa8 havia estat comen\xc3\xa7at a cultivar a l\'illa de Java. El 1709 i el 1713 la Companyia Francesa de Saint-Malo va enviar dos vaixells armats a Mokha i es va concloure un tractat comercial pel qual s\'obria una factoria; els francesos van comprar plantes de caf\xc3\xa8 per plantar a l\'illa Reunion. El 1716 va pujar al tron l\'imam al-Mansur bi-llah que va enviar igualment un "dola" a governar Mokha. Els b\xc3\xa9ns que venien els francesos no foren pagats directament sin\xc3\xb3 compensats amb franqu\xc3\xadcia dels drets de duana i aix\xc3\xb2 va molestar als francesos que van bombardejar el port el 1737. Encara que el caf\xc3\xa8 adquirit fou venut a Fran\xc3\xa7a al doble del preu, el profit era insuficient i es va aturar el comer\xc3\xa7 progressivament. Durant aquest segle tamb\xc3\xa9 hi va haver una factoria danesa i el 1720 s\'esmenten vaixells de la Companyia d\'Oostende. El 1755 Mokha fou visitada per un agent de la Companyia Sueca de les \xc3\x8dndies Orientals per informar de les possibilitats de comer\xc3\xa7. Els francesos van desapar\xc3\xa8ixer despr\xc3\xa9s del 1756. El 1763 hi arribava cada dos anys un vaixells de la Companyia Brit\xc3\xa0nica de les \xc3\x8dndies Orientals per carregar caf\xc3\xa8. Els neerlandesos en canvi havien deixat de comerciar a Mokha o b\xc3\xa9 ho feien rarament. Les taxes nom\xc3\xa9s eren del 10% i els europeus a m\xc3\xa9s nom\xc3\xa9s pagaven el 3% i tenien drets d\'emmagatzemar el producte a factories i encara rebien una prima si s\'emportaven un vaixell gran ple. Consta que en aquest temps s\'havia establert a Mokha una incipient ind\xc3\xbastria del vidre._NEWLINE_El 1801 Sir Home Popham va intentar reviure el comer\xc3\xa7. Llavors hi havia tres minarets, una mesquita principal, diverses kubbes, el palau del dola i un gran serrall (constru\xc3\xaft pels otomans). La ciutat per\xc3\xb2 estava ja en accelerada decad\xc3\xa8ncia. Els jueus fabricaven licor de d\xc3\xa0tils i vi de palmera que venien als europeus; per\xc3\xb2 el comer\xc3\xa7 del caf\xc3\xa8 havia disminu\xc3\xaft molt. Al mateix temps el port d\'Aden comen\xc3\xa7ava a ressorgir i tamb\xc3\xa9 agafava import\xc3\xa0ncia el de Hodeida. Entre 1824 i 1884 la poblaci\xc3\xb3 de Mokha va passar de 20.000 habitants a 1.500._NEWLINE_El 1832 Muhammad Agha \xc3\xa0lies Turk\xc3\xa7e Bilmez ("El que no parla turc"), oficial de les forces de Muh\xc3\xa0mmad Ali d\'Hijaz, fou incitat pel sult\xc3\xa0 otom\xc3\xa0 a revoltar-se contra el khediv d\'Egipte que ara dominava el Iemen. Va bombardejar Mokha i la va ocupar com tamb\xc3\xa9 va fer amb Hodeida i Zabid. Llavors Mokha fou bloquejada per forces eg\xc3\xadpcies, Sharif ibn Ali, xerif d\'Abu Arish es va apoderar de Mokha des de terra amb ajut de l\'Emirat d\'Asir. L\'any seg\xc3\xbcent el comandant egipci Ibrahim Paix\xc3\xa0 d\'Egipte va for\xc3\xa7ar l\'entrega de Mokha i Muhammad Agha va haver de fugir. Per\xc3\xb2 el 1840 els egipcis, pels acords imposats per les Pot\xc3\xa8ncies, es van retirar i el 1841 el port fou reocupat per l\'imam al-Mansur Ali. M\xc3\xa9s tard, altre cop amb ajut d\'Asir, Mokha fou ocupada pel xerif Husayn en nom de la Porta per\xc3\xb2 que havia de pagar un tribut de 70.000 riyals per any a Egipte. L\'imam al-Mutawakkil Muhammad ibn Yahya va reconquerir Mokha, Bayt al-Fakih i Zabid per\xc3\xb2 el 1849 els otomans en van agafar altre cop el control que van conservar fins al 1918 quan, al final de la I Guerra Mundial, els turcs es van retirar i va tornar a l\'imamat del Iemen._NEWLINE_Despr\xc3\xa9s de la II Guerra Mundial, Mokha era un kada (districte) de la prov\xc3\xadncia de Taizz, subdividit en dos nahiyes (subdistrictes): al-Mukha i al-Makbara. Llavors la ciutat s\'estenia 750 metres per 400 i tenia al sud la llacuna de Khor Ambaya, fora de les muralles. Moltes cases de pedra estaven en ru\xc3\xafnes i abandonades, algunes afectades per terratr\xc3\xa8mols. La poblaci\xc3\xb3 rondava els mil habitants incloent alguns jueus. L\'aigua arribava des de Musa, a 40\xc2\xa0km, per un aq\xc3\xbceducte. El 1970 tenia una poblaci\xc3\xb3 estimada de 25.000 habitants.'